“Міжнародная камісія, якая зьбіралася ў Равэне ў 2007 годзе, апублікавала выніковы дакумент, падпісаны як католікамі, так і праваслаўнымі. У ім ясна паказвалася, што Царква мае патрэбу ў protos на мясцовым, рэгіянальным і сусьветным узроўні. Гэта было значным крокам наперад, таму што праваслаўныя таксама прызналі, што Царква мае патрэбу ў “першым” на сусьветным узроўні. Толькі тады, калі Царква мае сусьветны маштаб, першынство мае сэнс як знак і прылада еднасьці. Мы павінны адшукаць такую форму ажыцьцяўленьня першынства Рымскага біскупа, якую прымалі б і іншыя Цэрквы. Пасьля II Ватыканскага сабору папы рабілі і робяць шмат для экуменізму. Не выклікае сумневаў факт, што многія зьверхнікі іншых Цэркваў хочуць прыязджаць у Рым, і гэта стварае ўражаньне, што папа ўжо выяўляе і ажыцьцяўляе экуменічнае першынство, якое праяўляецца ў сяброўстве і братэрстве”. Кардынал Кох прывёў таксама ў прыклад малітоўныя сустрэчы ў Асізі: “Хто можа запрасіць усе хрысьціянскія Цэрквы і іншыя рэлігіі на сусьветную сустрэчу і малітву за мір? Гэта ўжо ёсьць пазітыўнае ажыцьцяўленьне экуменічнага першынства біскупа Рыму”.